title: Regolament ta’ Implimentazzjoni tal-Kummissjoni (UE) 2020/1029 tal-15 ta’ Lulju 2020 li jistabbilixxi d-data tal-għeluq għat-tressiq tal-applikazzjonijiet għall-għajnuna għall-ħżin privat tal-laħam tan-nagħaġ u tal-laħam tal-mogħoż skont ir-Regolament ta’ Implimentazzjoni (UE) 2020/595

text:
                  16.7.2020

                  MT

                  Il-Ġurnal Uffiċjali tal-Unjoni Ewropea

                  L 227/10

         REGOLAMENT TA’ IMPLIMENTAZZJONI TAL-KUMMISSJONI (UE) 2020/1029
         tal-15 ta’ Lulju 2020
         li jistabbilixxi d-data tal-għeluq għat-tressiq tal-applikazzjonijiet għall-għajnuna għall-ħżin privat tal-laħam tan-nagħaġ u tal-laħam tal-mogħoż skont ir-Regolament ta’ Implimentazzjoni (UE) 2020/595
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 18(2) tiegħu,
         Billi:

                     (1)

                     L-għajnuna għall-ħżin privat mogħtija skont ir-Regolament ta’ Implimentazzjoni tal-Kummissjoni (UE) 2020/595 (2) kellha effett favorevoli fuq is-suq tal-laħam tan-nagħaġ u tal-laħam tal-mogħoż.

                     (2)

                     Ir-Regolament ta’ Implimentazzjoni tal-Kummissjoni (UE) 2020/1007 (3) issospenda l-applikazzjonijiet għall-għajnuna għall-ħżin privat għal ħamest ijiem tax-xogħol.

                     (3)

                     Għalhekk, jenħtieġ li l-għoti tal-għajnuna għall-ħżin privat tal-laħam tan-nagħaġ u tal-laħam tal-mogħoż jintemm u li tiġi ffissata data tal-għeluq għat-tressiq tal-applikazzjonijiet.

                     (4)

                     Għall-finijiet ta’ ċertezza legali, ir-Regolament ta’ Implimentazzjoni (UE) 2020/595 jenħtieġ li jitħassar.

                     (5)

                     Sabiex tiġi evitata l-ispekulazzjoni, jenħtieġ li dan ir-Regolament jidħol fis-seħħ dakinhar tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

                     (6)

                     Il-miżuri previsti f’dan ir-Regolament huma f’konformità mal-opinjoni tal-Kumitat għall-Organizzazzjoni Komuni tas-Swieq Agrikoli,

               ADOTTAT DAN IR-REGOLAMENT:

            Artikolu 1
            Id-data tal-għeluq għat-tressiq tal-applikazzjonijiet għall-għajnuna għall-ħżin privat tal-laħam tan-nagħaġ u tal-laħam tal-mogħoż skont ir-Regolament ta’ Implimentazzjoni tal-Kummissjoni (UE) 2020/595 għandha tkun is-17 ta’ Lulju 2020.

            Artikolu 2
            Ir-Regolament ta’ Implimentazzjoni (UE) 2020/595 jitħassar b’effett mis-17 ta’ Lulju 2020.
            Madankollu, huwa għandu jibqa’ japplika għall-kuntratti li ġew konklużi skont dak ir-Regolament qabel id-data tad-dħul fis-seħħ ta’ dan ir-Regolament.

            Artikolu 3
            Dan ir-Regolament għandu jidħol fis-seħħ dakinhar tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-15 ta’ Lulju 2020.

                  Għall-Kummissjoni

                  F’isem il-President

               Wolfgang BURTSCHER

                  Direttur Ġenerali

                  Id-Direttorat Ġenerali għall-Agrikoltura u l-Iżvilupp Rurali

            (1)  ĠU L 347, 20.12.2013, p. 671.

            (2)  Ir-Regolament ta’ Implimentazzjoni tal-Kummissjoni (UE) 2020/595 tat-30 ta’ April 2020 li jagħti għajnuna għall-ħżin privat tal-laħam tan-nagħaġ u tal-laħam tal-mogħoż u li jiffissa bil-quddiem l-ammont tal-għajnuna (ĠU L 140, 4.5.2020, p. 21).

            (3)  Ir-Regolament ta’ Implimentazzjoni tal-Kummissjoni (UE) 2020/1007 tad-9 ta’ Lulju 2020 li jissospendi t-tressiq tal-applikazzjonijiet għall-għajnuna għall-ħżin privat tal-laħam tan-nagħaġ u tal-laħam tal-mogħoż skont ir-Regolament ta’ Implimentazzjoni (UE) 2020/595 (ĠU L 223, 10.7.2020, p. 3).


title: Regolament ta’ Implimentazzjoni tal-Kummissjoni (UE) 2020/1060 tat-13 ta’ Lulju 2020 li japprova l-emendi fl-ispeċifikazzjoni tal-prodott ta’ Denominazzjoni ta’ Oriġini Protetta jew ta’ Indikazzjoni Ġeografika Protetta (“Terrazze Retiche di Sondrio” (IĠP))

text:
                  20.7.2020

                  MT

                  Il-Ġurnal Uffiċjali tal-Unjoni Ewropea

                  L 232/41

         REGOLAMENT TA’ IMPLIMENTAZZJONI TAL-KUMMISSJONI (UE) 2020/1060
         tat-13 ta’ Lulju 2020
         li japprova l-emendi fl-ispeċifikazzjoni tal-prodott ta’ Denominazzjoni ta’ Oriġini Protetta jew ta’ Indikazzjoni Ġeografika Protetta (“Terrazze Retiche di Sondrio” (IĠP))
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 99 tiegħu,
         Billi:

                     (1)

                     Il-Kummissjoni eżaminat l-applikazzjoni għall-approvazzjoni ta’ emendi fl-ispeċifikazzjoni tal-prodott tal-Indikazzjoni Ġeografika Protetta “Terrazze Retiche di Sondrio” li tressqet mill-Italja f’konformità mal-Artikolu 105 tar-Regolament (UE) Nru 1308/2013. Il-bidliet jinkludu bidla fl-isem minn “Terrazze Retiche di Sondrio” għal “Alpi Retiche”.

                     (2)

                     Il-Kummissjoni ppubblikat l-applikazzjoni għall-approvazzjoni tal-emendi għall-ispeċifikazzjoni tal-prodott f’Il-Ġurnal Uffiċjali tal-Unjoni Ewropea, kif meħtieġ mill-Artikolu 97(3) tar-Regolament (UE) Nru 1308/2013 (2).

                     (3)

                     Il-Kummissjoni ma rċeviet ebda dikjarazzjoni ta’ oġġezzjoni skont l-Artikolu 98 tar-Regolament (UE) Nru 1308/2013.

                     (4)

                     Għaldaqstant, jenħtieġ li l-emendi għall-ispeċifikazzjoni tal-prodott jiġu approvati f’konformità mal-Artikolu 99 tar-Regolament (UE) Nru 1308/2013.

                     (5)

                     Il-miżuri previsti f’dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,

               ADOTTAT DAN IR-REGOLAMENT:

            Artikolu 1
            L-emendi tal-ispeċifikazzjoni tal-prodott ippubblikati f’Il-Ġurnal Uffiċjali tal-Unjoni Ewropea dwar l-isem “Terrazze Retiche di Sondrio” (IĠP) huma b’dan approvati.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta’ Lulju 2020.

                  Għall-Kummissjoni

                  F’isem il-President

               Janusz WOJCIECHOWSKI

                  Membru tal-Kummissjoni

            (1)  ĠU L 347, 20.12.2013, p. 671.

            (2)  ĠU C 63, 26.2.2020, p. 6.


title: Regolament ta’ Implimentazzjoni tal-Kummissjoni (UE) 2020/1062 tat-13 ta’ Lulju 2020 li jikkonferixxi l-protezzjoni skont l-Artikolu 99 tar-Regolament (UE) Nru 1308/2013 tal-Parlament Ewropew u tal-Kunsill fuq l-isem “Csopak”/“Csopaki” (DOP)

text:
                  20.7.2020

                  MT

                  Il-Ġurnal Uffiċjali tal-Unjoni Ewropea

                  L 232/43

         REGOLAMENT TA’ IMPLIMENTAZZJONI TAL-KUMMISSJONI (UE) 2020/1062
         tat-13 ta’ Lulju 2020
         li jikkonferixxi l-protezzjoni skont l-Artikolu 99 tar-Regolament (UE) Nru 1308/2013 tal-Parlament Ewropew u tal-Kunsill fuq l-isem “Csopak”/“Csopaki” (DOP)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 99 tiegħu,
         Billi:

                     (1)

                     Skont l-Artikolu 97(2) u (3) tar-Regolament (UE) Nru 1308/2013, il-Kummissjoni eżaminat l-applikazzjoni għar-reġistrazzjoni tal-isem “Csopak”/“Csopaki” mibgħuta mill-Ungerija, u ppubblikatha f’Il-Ġurnal Uffiċjali tal-Unjoni Ewropea (2).

                     (2)

                     Il-Kummissjoni ma rċeviet ebda dikjarazzjoni ta’ oġġezzjoni skont l-Artikolu 98 tar-Regolament (UE) Nru 1308/2013.

                     (3)

                     Skont l-Artikolu 99 tar-Regolament (UE) Nru 1308/2013, l-isem “Csopak”/“Csopaki” jenħtieġ li jkun protett u li jiddaħħal fir-reġistru msemmi fl-Artikolu 104 ta’ dak ir-Regolament.

                     (4)

                     Il-miżuri previsti f’dan ir-Regolament huma f’konformità mal-opinjoni tal-Kumitat għall-Organizzazzjoni Komuni tas-Swieq Agrikoli,

               ADOTTAT DAN IR-REGOLAMENT:

            Artikolu 1
            L-isem “Csopak”/“Csopaki” (DOP) b’dan huwa protett.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta’ Lulju 2020.

                  Għall-Kummissjoni

                  F’isem il-President

               Janusz WOJCIECHOWSKI

                  Membru tal-Kummissjoni

            (1)  ĠU L 347, 20.12.2013, p. 671.

            (2)  ĠU C 70, 4.3.2020, p. 12.


title: Regolament ta’ Implimentazzjoni tal-Kummissjoni (UE) 2020/1063 tat-13 ta’ Lulju 2020 li jikkonferixxi l-protezzjoni skont l-Artikolu 99 tar-Regolament (UE) Nru 1308/2013 tal-Parlament Ewropew u tal-Kunsill fuq l-isem “Achterhoek — Winterswijk” (DOP)

text:
                  20.7.2020

                  MT

                  Il-Ġurnal Uffiċjali tal-Unjoni Ewropea

                  L 232/44

         REGOLAMENT TA’ IMPLIMENTAZZJONI TAL-KUMMISSJONI (UE) 2020/1063
         tat-13 ta’ Lulju 2020
         li jikkonferixxi l-protezzjoni skont l-Artikolu 99 tar-Regolament (UE) Nru 1308/2013 tal-Parlament Ewropew u tal-Kunsill fuq l-isem “Achterhoek — Winterswijk” (DOP)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 99 tiegħu,
         Billi:

                     (1)

                     B’konformità mal-Artikolu 97(2) u (3) tar-Regolament (UE) Nru 1308/2013, il-Kummissjoni eżaminat l-applikazzjoni mibgħuta min-Netherlands biex jiġi rreġistrat l-isem “Achterhoek — Winterswijk” u ppubblikatha f’Il-Ġurnal Uffiċjali tal-Unjoni Ewropea (2).

                     (2)

                     Il-Kummissjoni ma rċeviet ebda dikjarazzjoni ta’ oġġezzjoni skont l-Artikolu 98 tar-Regolament (UE) Nru 1308/2013.

                     (3)

                     Skont l-Artikolu 99 tar-Regolament (UE) Nru 1308/2013, l-isem “Achterhoek — Winterswijk” jenħtieġ li jkun protett u li jiddaħħal fir-reġistru msemmi fl-Artikolu 104 ta’ dak ir-Regolament.

                     (4)

                     Il-miżuri previsti f’dan ir-Regolament huma f’konformità mal-opinjoni tal-Kumitat għall-Organizzazzjoni Komuni tas-Swieq Agrikoli,

               ADOTTAT DAN IR-REGOLAMENT:

            Artikolu 1
            L-isem “Achterhoek — Winterswijk” (DOP) huwa b’dan protett.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta’ Lulju 2020.

                  Għall-Kummissjoni

                  F’isem il-President

               Janusz WOJCIECHOWSKI

                  Membru tal-Kummissjoni

            (1)  ĠU L 347, 20.12.2013, p. 671.

            (2)  ĠU C 94, 23.3.2020, p. 4.


title: Regolament ta’ Implimentazzjoni tal-Kummissjoni (UE) 2020/1064 tat-13 ta’ Lulju 2020 li jikkonferixxi l-protezzjoni skont l-Artikolu 99 tar-Regolament (UE) Nru 1308/2013 tal-Parlament Ewropew u tal-Kunsill fuq l-isem “delle Venezie”/“Beneških okolišev” (DOP)

text:
                  20.7.2020

                  MT

                  Il-Ġurnal Uffiċjali tal-Unjoni Ewropea

                  L 232/45

         REGOLAMENT TA’ IMPLIMENTAZZJONI TAL-KUMMISSJONI (UE) 2020/1064
         tat-13 ta’ Lulju 2020
         li jikkonferixxi l-protezzjoni skont l-Artikolu 99 tar-Regolament (UE) Nru 1308/2013 tal-Parlament Ewropew u tal-Kunsill fuq l-isem “delle Venezie”/“Beneških okolišev” (DOP)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 99 tiegħu,
         Billi:

                     (1)

                     F’konformità mal-Artikolu 97(2) u (3) tar-Regolament (UE) Nru 1308/2013, il-Kummissjoni eżaminat l-applikazzjoni tal-Italja għar-reġistrazzjoni tal-isem “delle Venezie”/“Beneških okolišev” u ppubblikatha f’Il-Ġurnal Uffiċjali tal-Unjoni Ewropea (2).

                     (2)

                     Il-Kummissjoni ma rċeviet ebda dikjarazzjoni ta’ oppożizzjoni skont l-Artikolu 98 tar-Regolament (UE) Nru 1308/2013.

                     (3)

                     F’konformità mal-Artikolu 99 tar-Regolament (UE) Nru 1308/2013, l-isem “delle Venezie”/“Beneških okolišev” jenħtieġ li jkun protett u li jiddaħħal fir-reġistru msemmi fl-Artikolu 104 ta’ dak ir-Regolament.

                     (4)

                     Il-miżuri previsti f’dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,

               ADOTTAT DAN IR-REGOLAMENT:

            Artikolu 1
            L-isem “delle Venezie”/“Beneških okolišev” (DOP) b’dan huwa protett.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta’ Lulju 2020.

                  Għall-Kummissjoni

                  F’isem il-President

               Janusz WOJCIECHOWSKI

                  Membru tal-Kummissjoni

            (1)  ĠU L 347, 20.12.2013, p. 671.

            (2)  ĠU C 58, 21.2.2020, p. 21.


title: Regolament ta’ Implimentazzjoni tal-Kummissjoni (UE) 2020/1065 tat-13 ta’ Lulju 2020 li japprova emenda fl-Ispeċifikazzjoni tal-Prodott għal Denominazzjoni ta’ Oriġini Protetta jew Indikazzjoni Ġeografika Protetta (“delle Venezie” (IĠP))

text:
                  20.7.2020

                  MT

                  Il-Ġurnal Uffiċjali tal-Unjoni Ewropea

                  L 232/46

         REGOLAMENT TA’ IMPLIMENTAZZJONI TAL-KUMMISSJONI (UE) 2020/1065
         tat-13 ta’ Lulju 2020
         li japprova emenda fl-Ispeċifikazzjoni tal-Prodott għal Denominazzjoni ta’ Oriġini Protetta jew Indikazzjoni Ġeografika Protetta (“delle Venezie” (IĠP))
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 99 tiegħu,
         Billi:

                     (1)

                     Il-Kummissjoni eżaminat l-applikazzjoni għall-approvazzjoni ta’ emenda fl-Ispeċifikazzjoni ta’ Indikazzjoni Ġeografika Protetta “delle Venezie” li bagħtet l-Italja f’konformità mal-Artikolu 105 tar-Regolament (UE) Nru 1308/2013. Fost il-bidliet hemm bidla tal-isem minn “delle Venezie” għal “Trevenezie”/“Tri Benečije”.

                     (2)

                     Il-Kummissjoni ppubblikat l-applikazzjoni għall-approvazzjoni tal-emendi għall-Ispeċifikazzjoni tal-Prodott f’Il-Ġurnal Uffiċjali tal-Unjoni Ewropea, kif meħtieġ skont l-Artikolu 97(3) tar-Regolament (UE) Nru 1308/2013 (2).

                     (3)

                     Il-Kummissjoni ma rċeviet ebda dikjarazzjoni ta’ oppożizzjoni skont l-Artikolu 98 tar-Regolament (UE) Nru 1308/2013.

                     (4)

                     Għaldaqstant, jenħtieġ li l-emendi fl-Ispeċifikazzjoni tal-prodott jiġu approvati skont l-Artikolu 99 tar-Regolament (UE) Nru 1308/2013.

                     (5)

                     Il-miżuri previsti f’dan ir-Regolament huma bi qbil mal-opinjoni tal-Kumitat għall-Organizzazzjoni Komuni tas-Swieq Agrikoli,

               ADOTTAT DAN IR-REGOLAMENT:

            Artikolu 1
            L-emendi fl-Ispeċifikazzjoni tal-Prodott ippubblikati f’Il-Ġurnal Uffiċjali tal-Unjoni Ewropea rigward l-isem “delle Venezie” (IĠP), huma b’dan approvati.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta’ Lulju 2020.

                  Għall-Kummissjoni

                  f’isem il-President

               Janusz WOJCIECHOWSKI

                  Membru tal-Kummissjoni

            (1)  ĠU L 347, 20.12.2013, p. 671.

            (2)  ĠU C 63, 26.2.2020, p. 17.


title: Regolament ta’ Implimentazzjoni tal-Kummissjoni (UE) 2020/1070 tal-20 ta’ Lulju 2020 dwar l-ispeċifikazzjoni tal-karatteristiċi tal-punti tal-aċċess bla fili f’żona żgħira skont l-Artikolu 57(2) tad-Direttiva (UE) 2018/1972 tal-Parlament Ewropew u tal-Kunsill li tistabbilixxi l-Kodiċi Ewropew għall-Komunikazzjonijiet Elettroniċi (Test b’rilevanza għaż-ŻEE)

text:
                  21.7.2020

                  MT

                  Il-Ġurnal Uffiċjali tal-Unjoni Ewropea

                  L 234/11

         REGOLAMENT TA’ IMPLIMENTAZZJONI TAL-KUMMISSJONI (UE) 2020/1070
         tal-20 ta’ Lulju 2020
         dwar l-ispeċifikazzjoni tal-karatteristiċi tal-punti tal-aċċess bla fili f’żona żgħira skont l-Artikolu 57(2) tad-Direttiva (UE) 2018/1972 tal-Parlament Ewropew u tal-Kunsill li tistabbilixxi l-Kodiċi Ewropew għall-Komunikazzjonijiet Elettroniċi
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva (UE) 2018/1972 tal-Parlament Ewropew u tal-Kunsill tal-11 ta’ Diċembru 2018 li tistabbilixxi l-Kodiċi Ewropew għall-Komunikazzjonijiet Elettroniċi (1), u b’mod partikolari l-Artikolu 57(2) tagħha,
         Billi:

                     (1)

                     Kif rikonoxxut mid-Direttiva (UE) 2018/1972, peress li l-punti tal-aċċess bla fili f’żona żgħira aktarx ikollhom impatt pożittiv fuq l-użu tal-ispettru tar-radju u fuq l-iżvilupp ta’ komunikazzjonijiet bla fili fl-Unjoni, jenħtieġ li l-introduzzjoni ta’ punti tal-aċċess bla fili f’żona żgħira tiġi faċilitata permezz ta’ reġim ta’ introduzzjoni li jkun eżentat mill-permess.

                     (2)

                     Punt tal-aċċess bla fili f’żona żgħira jinkludi elementi operazzjonali differenti, fosthom unità tal-ipproċessar tas-sinjali, unità tal-frekwenza tar-radju, sistema tal-antenni, konnessjonijiet tal-kejbil u l-kejsing. F’xi każijiet, is-sistema tal-antenni jew xi partijiet minnha jistgħu jiġu installati b’mod separat mill-elementi l-oħra ta’ punt tal-aċċess bla fili f’żona żgħira u jiġu konnessi b’kejbil iddedikat wieħed jew aktar. Dan il-kunċett jintuża għas-sistemi distribwiti tal-antenni jew għal sistema tar-radju distribwita li tintuża minn operatur wieħed jew aktar. Punt tal-aċċess bla fili f’żona żgħira jista’ jiġi ddisinjat biex iservi żewġ utenti tal-ispettru tar-radju jew aktar.

                     (3)

                     Sabiex jiġu żgurati l-aċċettazzjoni pubblika u introduzzjoni sostenibbli, il-punti tal-aċċess bla fili f’żona żgħira soġġetti għat-tieni subparagrafu tal-Artikolu 57(1) tad-Direttiva (UE) 2018/1972 jenħtieġ ikollhom impatt viżiv minimu. Biex jinkiseb dan, jenħtieġ li jkunu inviżibbli għall-pubbliku ġenerali jew li jiġu mmuntati b’mod li ma jkunx ta’ tfixkil viżiv fuq l-istruttura ta’ appoġġ tagħhom. L-operat tagħhom jenħtieġ jiżgura wkoll livell għoli ta’ protezzjoni tas-saħħa pubblika, kif stabbilit fir-Rakkomandazzjoni tal-Kunsill 1999/519/KE (2).

                     (4)

                     Id-Direttiva 2014/53/UE tal-Parlament Ewropew u tal-Kunsill (3) tipprevedi li t-tagħmir tar-radju, li jinkludi punt tal-aċċess bla fili f’żona żgħira, irid jinbena b’tali mod li jiżgura l-protezzjoni tas-saħħa u s-sikurezza tan-nies.

                     (5)

                     Il-karatteristiċi fiżiċi u tekniċi tal-punti tal-aċċess bla fili f’żona żgħira li huma soġġetti għat-tieni subparagrafu tal-Artikolu 57(1) tad-Direttiva (UE) 2018/1972 jenħtieġ jiġu ddefiniti f’termini tal-volum massimu, ir-restrizzjonijiet fuq il-piż u l-potenza massima tal-emissjonijiet. L-għażla tal-volum massimu biex jiġi delimitat l-impatt viżiv ta’ punt tal-aċċess bla fili f’żona żgħira jenħtieġ tippermetti l-flessibbiltà u l-adattabbiltà tad-disinn għall-karatteristiċi fiżiċi u tekniċi tal-istruttura ta’ sapport.

                     (6)

                     L-istudju dwar ir-“Reġim ta’ Introduzzjoni Ħafif għal Punti tal-Aċċess Bla Fili f’Żona Żgħira (SAWAPs) (4)” tal-Kummissjoni juri li l-limitu tal-volum ta’ 30 litru jkun biżżejjed biex jinkludi l-elementi ewlenin ta’ punt tal-aċċess bla fili f’żona żgħira, filwaqt li jiġi żgurat il-karattru diskret tiegħu. Dak il-volum massimu jenħtieġ japplika għal kwalunkwe introduzzjoni ta’ punt tal-aċċess bla fili f’żona żgħira li jservi utent tal-ispettru tar-radju wieħed jew aktar, kif ukoll għal bosta punti tal-aċċess bla fili f’żona żgħira li jikkondividu sit infrastrutturali b’superfiċe żgħira, bħal arblu tad-dawl, dawl tat-traffiku, billboard jew sinjal ta’ waqfa tal-karozza tal-linja, li minħabba d-dimensjonijiet fiżiċi tagħhom jew ir-replikazzjoni densa tagħhom f’żona partikolari, jew it-tnejn li huma, aktarx jiġġeneraw konfużjoni viżiva.

                     (7)

                     Il-punti tal-aċċess bla fili f’żona żgħira jenħtieġ jikkonformaw mal-istandard Ewropew EN 62232:2017 (5)“Determination of RF field strength, power density and specific absorption rate (SAR) in the vicinity of radiocommunication base stations for the purpose of evaluating human exposure”. Dak l-istandard jipprovdi metodoloġija għall-installazzjoni ta’ stazzjonijiet bażi li tqis il-potenza tal-emissjonijiet tagħhom għall-iskop tal-evalwazzjoni tal-esponiment uman għall-kampijiet elettromanjetiċi (“EMF”) u huwa konformi mal-limiti stabbiliti fir-Rakkomandazzjoni 1999/519/KE. Dak l-istandard issir referenza għalih ukoll fit-Taqsima 6.1 tal-istandard armonizzat Ewropew EN 50401:2017 “Product standard to demonstrate the compliance of base station equipment with radiofrequency electromagnetic field exposure limits (110 MHz - 100 GHz), when put into service”, b’rabta mal-valutazzjoni tal-konformità tal-punt tal-aċċess bla fili li jkun tqiegħed fis-servizz fl-ambjent operattiv tiegħu bil-limiti ta’ esponiment għall-EMF stabbiliti fir-Rakkomandazzjoni 1999/519/KE.

                     (8)

                     L-Istandard EN 62232:2017 japplika għat-tipi kollha ta’ stazzjonijiet bażi maqsuma f’ħames klassijiet ta’ installazzjoni li jikkorrispondu rispettivament għal-limiti differenti tal-potenza iżotropika radjata ekwivalenti tagħhom (EIRP) ta’ ftit milliwatts (il-Klassi E0), 2 Watts (il-Klassi E2), 10 Watts (il-Klassi E10), 100 Watt (il-Klassi E100) u iżjed minn 100 Watt (il-Klassi E+). Minn dawk il-klassijiet, filwaqt li jitqiesu d-distanzi ta’ sikurezza tal-installazzjonijiet li jridu jiġu rispettati skont dak l-istandard u peress li d-Direttiva (UE) 2018/1972 tipprevedi li l-punti tal-aċċess bla fili f’żona żgħira jenħtieġ li jkunu tagħmir b’potenza baxxa, dan ir-Regolament jenħtieġ japplika biss għall-klassijiet ta’ installazzjoni E0, E2 u E10. It-tabella 2 tal-klawżola 6.2.4 ta’ EN 62232:2017 tirrekjedi li l-aktar parti radjanti baxxa tal-antenna tal-Klassi E10 ikollha għoli ta’ mill-inqas 2,2 metri ’l fuq mill-passaġġ tal-pubbliku ġenerali biex tkun żgurata distanza ta’ mill-inqas 20 cm bejn il-post tal-antenna prinċipali u l-ġisem ta’ persuna twila 2 m (6).

                     (9)

                     Għal raġunijiet estetiċi, l-installazzjoni fuq ġewwa ta’ punti tal-aċċess bla fili f’żona żgħira tal-Klassi E10, li aktarx jużaw il-limitu massimu tal-volum ta’ 30 litru, jenħtieġ jiġu permessi biss fi spazji kbar fuq ġewwa b’saqaf għoli mill-inqas 4 metri, bħall-mużewijiet, il-grawnds, iċ-ċentri tal-konvenzjonijiet, l-ajruporti, l-istazzjonijiet tal-metro, l-istazzjonijiet ferrovjarji, jew iċ-ċentri kummerċjali.

                     (10)

                     Punt tal-aċċess bla fili f’żona żgħira ma jridx jipperikola l-istabbiltà tal-istruttura sħiħa ta’ support li huwa installat fuqha, u għalhekk ma jrid jimponi l-ebda tisħiħ strutturali tal-istruttura ta’ support użata, la minħabba l-piż u lanqas minħabba l-forma tiegħu.

                     (11)

                     Sabiex jippermetti s-superviżjoni u l-monitoraġġ mill-awtoritajiet kompetenti, b’mod partikolari f’każijiet ta’ punti tal-aċċess bla fili f’żona żgħira biswit xulxin jew kolokati, kull operatur li jintroduċi punti tal-aċċess bla fili f’żona żgħira tal-Klassi E2 jew E10 f’konformità mal-karatteristiċi stabbiliti f’dan ir-Regolament għandu jinforma fil-pront lill-awtorità kompetenti dwar l-installazzjoni. Għal dan il-għan, l-operatur għandu jissottometti notifika, mhux aktar tard minn ġimagħtejn wara l-installazzjoni, lill-awtorità kompetenti dwar l-installazzjoni, li tinkludi l-post u l-karatteristiċi tekniċi ta’ dawk il-punti ta’ aċċess kif ukoll dikjarazzjoni ta’ konformità tal-installazzjoni mad-dispożizzjonijiet ta’ dan ir-Regolament. Sabiex jiġi żgurat li l-proċess ikun faċli fl-Istati Membri kollha, din in-notifika għandha tiġi sottomessa lil punt waħdieni ta’ informazzjoni, bħal dak stabbilit skont id-Direttiva 2014/61/UE tal-Parlament Ewropew u tal-Kunsill (7).

                     (12)

                     Dan ir-Regolament jenħtieġ li jkun mingħajr preġudizzju għas-setgħat tal-Istati Membri li jiddeterminaw il-livelli aggregati tal-EMF li jirriżultaw mill-kolokazzjoni jew mill-aggregazzjoni f’żona lokali tal-punti tal-aċċess bla fili f’żona żgħira koperti mit-tieni subparagrafu tal-Artikolu 57(1) tad-Direttiva (UE) 2018/1972, kif ukoll tipi oħra ta’ stazzjonijiet bażi, sabiex tiġi żgurata l-konformità tagħhom mal-limiti aggregati tal-esponiment applikabbli f’konformità mad-dritt tal-Unjoni b’mezzi oħra għajr il-permessi individwali relatati mal-introduzzjoni ta’ punti tal-aċċess bla fili f’żona żgħira.

                     (13)

                     Peress li huma previsti żviluppi ulterjuri tal-istandards rilevanti, jekk dawn se jkopru l-punti tal-aċċess bla fili f’żona żgħira li jħaddmu sistemi ta’ antenni attivi, tali punti tal-aċċess jenħtieġ li, f’dan l-istadju, ma jaqgħux fil-kamp ta’ applikazzjoni tar-reġim tal-introduzzjoni li jkun eżenti mill-permess.

                     (14)

                     L-applikazzjoni ta’ dan ir-Regolament jenħtieġ tiġi mmonitorjata b’mod regolari sabiex ir-rieżami tagħha jiġi ffaċilitat filwaqt li jitqies kull aġġornament tal-istandard Ewropew EN 62232, jew żviluppi rilevanti oħra fl-istandardizzazzjoni, b’mod partikolari fir-rigward tal-użu ta’ sistemi ta’ antenni attivi, l-evoluzzjoni teknoloġika fir-rigward tat-teknoloġija tal-ogħla livell ta’ żvilupp tekniku tal-punti tal-aċċess bla fili f’żona żgħira, il-ħtiġijiet b’rabta mal-appoġġ ta’ meded multipli u soluzzjonijiet kondiviżi (aktar minn operatur wieħed), kif ukoll kull aġġornament tar-Rakkomandazzjoni 1999/519/KE.

                     (15)

                     Dan ir-Regolament jenħtieġ li jkun mingħajr preġudizzju għall-miżuri nazzjonali dwar is-sikurezza, il-provvista tal-utilitajiet, ir-rispett tal-proprjetà privata inkluż id-dritt tas-sidien li jiddeterminaw l-użu tal-proprjetà tagħhom, kif ukoll rigward id-drittijiet ta’ passaġġ relatati mal-konnessjoni tal-punti tal-aċċess bla fili f’żona żgħira f’konformità mad-dritt tal-Unjoni.

                     (16)

                     Dan ir-Regolament jenħtieġ li jkun mingħajr preġudizzju għall-applikazzjoni ta’ kwalunkwe reġimi inqas restrittivi fil-livell nazzjonali għall-introduzzjoni ta’ punti tal-aċċess bla fili f’żona żgħira.

                     (17)

                     Billi d-Direttiva (UE) 2018/1972 issir applikabbli mill-21 ta’ Diċembru 2020, dan ir-Regolament għandu japplika mill-istess data.

                     (18)

                     Il-miżuri previsti f’dan ir-Regolament huma skont l-opinjoni tal-Kumitat għall-Komunikazzjoni,

               ADOTTAT DAN IR-REGOLAMENT:

            Artikolu 1
            Dan ir-Regolament jistabbilixxi l-karatteristiċi fiżiċi u tekniċi tal-punti tal-aċċess bla fili f’żona żgħira msemmija fit-tieni subparagrafu tal-Artikolu 57(1) tad-Direttiva (UE) 2018/1972.
            Dan ir-Regolament ma għandux japplika għall-punti tal-aċċess bla fili f’żona żgħira b’sistema ta’ antenna attiva.

            Artikolu 2
            Għall-finijiet ta’ dan ir-Regolament, għandhom japplikaw id-definizzjonijiet li ġejjin:

                        (1)

                        “Potenza rradjata iżotropikament ekwivalenti (EIRP)” tfisser il-multiplikazzjoni tal-potenza fornuta lill-antenna u l-gwadann tal-antenna f’direzzjoni partikolari relattiva għal antenna iżotropika (gwadann assolut jew iżotropiku);

                        (2)

                        “sistema tal-antenni” tfisser parti fiżika ta’ punt tal-aċċess bla fili f’żona żgħira li tirradja l-enerġija tal-frekwenza tar-radju biex tipprovdi konnettività bla fili lill-utenti finali;

                        (3)

                        “sistema ta’ antenna attiva (AAS)” tfisser sistema ta’ antenna fejn l-amplitudni jew il-fażi, jew it-tnejn li huma, bejn l-elementi tal-antenna jiġu aġġustati kontinwament biex iwasslu għal mudell tal-antenna li jvarja skont il-bidliet fi żmien qasir fl-ambjent tar-radju; dan jeskludi t-tiswir tar-raġġi fit-tul bħall-inklinazzjoni elettrika fissa dixxendenti; f’punt tal-aċċess bla fili f’żona żgħira li jkun mgħammar b’AAS, din tal-aħħar tkun integrata bħala parti mill-punt tal-aċċess bla fili f’żona żgħira;

                        (4)

                        “fuq ġewwa” tfisser kwalunkwe spazju, inkluż il-vetturi tat-trasport, li jkollhom saqaf jew xi struttura fissa jew li tiċċaqlaq jew apparat li kapaċi jkopri dak l-ispazju kollu, u bl-eċċezzjoni tal-bibien, it-twieqi u l-passaġġi, ikun magħluq kollu b’ħitan jew ġnub, b’mod permanenti jew temporanju, irrispettivament mit-tip ta’ materjal użat għas-saqaf, il-ħitan jew il-ġnub, u irrispettivament minn jekk l-istruttura tkunx permanenti jew temporanja;

                        (5)

                        “fuq barra” tfisser kwalunkwe spazju li ma jkunx fuq ġewwa.

            Artikolu 3

               1.   Il-punti tal-aċċess bla fili f’żona żgħira imsemmija fit-tieni subparagrafu tal-Artikolu 57(1) tad-Direttiva (UE) 2018/1972 għandhom jikkonformaw mar-rekwiżiti tal-istandard Ewropew stabbiliti fil-punt B tal-Anness ta’ dan ir-Regolament u għandhom:

                           (a)

                           ikunu integrati b’mod sħiħ u sikur fl-istruttura ta’ support tagħhom, u għalhekk ikunu inviżibbli għall-pubbliku ġenerali; jew

                           (b)

                           jissodisfaw il-kundizzjonijiet stabbiliti fil-punt A tal-Anness ta’ dan ir-Regolament.

               2.   Il-paragrafu 1 huwa mingħajr preġudizzju għas-setgħat tal-Istati Membri li jiddeterminaw il-livelli aggregati tal-kampijiet elettromanjetiċi li jirriżultaw mill-kolokazzjoni jew mill-aggregazzjoni f’żona lokali ta’ punti tal-aċċess bla fili f’żona żgħira, u li jiżguraw il-konformità mal-limiti aggregati applikabbli tal-esponiment għall-kampijiet elettromanjetiċi f’konformità mad-dritt tal-Unjoni b’mezzi oħra għajr permessi individwali relatati mal-introduzzjoni ta’ punti tal-aċċess bla fili f’żona żgħira.

               3.   L-operaturi li jkunu introduċew punti tal-aċċess bla fili f’żona żgħira tal-Klassijiet E2 jew E10 li jikkonformaw mal-kundizzjonijiet stabbiliti fil-paragrafu 1, għandhom jinnotifikaw lill-awtorità nazzjonali kompetenti, fi żmien ġimagħtejn mill-introduzzjoni ta’ kull punt ta’ dan it-tip, dwar l-installazzjoni u l-post fejn jinsabu dawk il-punti ta’ aċċess u dwar ir-rekwiżiti li jissodisfaw skont dak il-paragrafu.

            Artikolu 4
            L-Istati Membri għandhom jimmonitorjaw u jirrappurtaw b’mod regolari lill-Kummissjoni, l-ewwel darba sal-31 ta’ Diċembru 2021, u kull sena minn hemm ’il quddiem, dwar l-applikazzjoni ta’ dan ir-Regolament, b’mod partikolari dwar l-applikazzjoni tal-Artikolu 3(1), inkluż dwar it-teknoloġiji użati mill-punti tal-aċċess bla fili f’żona żgħira introdotti.

            Artikolu 5
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-21 ta’ Diċembru 2020.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-20 ta’ Lulju 2020.

                  Għall-Kummissjoni

                  Il-President

               Ursula VON DER LEYEN

            (1)  ĠU L 321, 17.12.2018, p. 36.

            (2)  Rakkomandazzjoni tal-Kunsill 1999/519/KE tat-12 ta’ Lulju 1999 dwar il-limitazzjoni tal-espożizzjoni tal-pubbliku ġenerali għal kampi elettromanjetiċi (0 Hz sa 300 GHz) (ĠU L 199, 30.7.1999, p. 59).

            (3)  Id-Direttiva 2014/53/UE tal-Parlament Ewropew u tal-Kunsill tas-16 ta’ April 2014 dwar l-armonizzazzjoni tal-liġijiet tal-Istati Membri marbuta mat-tqegħid fis-suq ta’ tagħmir tar-radju u li tħassar id-Direttiva 1999/5/KE (ĠU L 153, 22.5.2014, p. 62).

            (4)  Smart 2018/0017, https://op.europa.eu/en/publication-detail/-/publication/463e2d3d-1d8f-11ea-95ab-01aa75ed71a1/language-en/format-PDF/source-112125706

            (5)  Applikabbli għall-medda tal-frekwenzi 110 MHz-100 GHz.

            (6)  L-Anness C.3 ta’ EN 62232:2017.

            (7)  Id-Direttiva 2014/61/UE tal-Parlament Ewropew u tal-Kunsill tal-15 ta’ Mejju 2014 dwar miżuri biex tonqos l-ispiża għall-installazzjoni ta’ netwerks tal-komunikazzjoni elettronika b’veloċità għolja (ĠU L 155, 23.5.2014, p. 1).

            ANNESS
            A.   Kundizzjonijiet imsemmija fil-punt (b) tal-Artikolu 3(1)

                        1.

                        Il-volum totali tal-parti ta’ punt tal-aċċess bla fili f’żona żgħira viżibbli għall-pubbliku ġenerali li jservi utent tal-ispettru tar-radju wieħed jew aktar ma għandux jaqbeż it-30 litru.

                        2.

                        Il-volum totali tal-partijiet ta’ bosta punti tal-aċċess bla fili f’żona żgħira viżibbli għall-pubbliku ġenerali li jikkondividu l-istess sit infrastrutturali ta’ superfiċe individwali delimitata, bħal arblu tad-dawl, dawl tat-traffiku, billboard jew sinjal ta’ waqfa tal-karozza tal-linja, ma għandux jaqbeż it-30 litru.

                        3.

                        Meta s-sistema ta’ antenni u elementi oħra tal-punt tal-aċċess bla fili f’żona żgħira, bħall-unità tal-frekwenza tar-radju, il-proċessur diġitali, l-unità tal-ħżin, is-sistema tat-tkessiħ, il-provvista tal-enerġija, il-konnessjonijiet tal-kejbils, l-elementi tal-backhaul jew l-elementi għall-ertjar u t-twaħħil jiġu installati separatament, kull parti minnhom li taqbeż it-30 litru għandha tkun inviżibbli għall-pubbliku ġenerali.

                        4.

                        Il-punt tal-aċċess bla fili f’żona żgħira għandu jkollu konsistenza viżiva mal-istruttura ta’ support u jkollu daqs proporzjonat fir-rigward tad-dimensjonijiet kumplessivi tal-istruttura ta’ support, forma koerenti, kuluri newtrali li jaqblu jew li jmorru mal-istruttura ta’ support, kif ukoll kejbils moħbija, u ma għandux joħloq konfużjoni viżiva flimkien ma’ punti tal-aċċess bla fili f’żona żgħira oħra li diġà jkunu installati fl-istess sit jew f’siti biswitu.

                        5.

                        Il-piż ta’ punt tal-aċċess bla fili f’żona żgħira u l-forma tiegħu ma għandhomx jimponu t-tisħiħ strutturali tal-istruttura ta’ support.

                        6.

                        Punt tal-aċċess bla fili f’żona żgħira tal-klassi tal-installazzjoni E10 għandu jiġi introdott biss fi spazji fuq barra, jew fi spazji fuq ġewwa mdaqqsin b’saqaf għoli mill-inqas 4 m.

                  B.   Rekwiżiti tal-istandard Ewropew imsemmi fl-Artikolu 3(1)

                        1.

                        L-introduzzjoni ta’ punti tal-aċċess bla fili f’żona żgħira għandha tkun konformi mal-klassijiet tal-installazzjoni E0, E2 u E10 tat-Tabella 2 tal-klawżola 6.2.4 tal-istandard Ewropew EN 62232:2017 “Determination of RF field strength, power density and specific absorption rate (SAR) in the vicinity of radiocommunication base stations for the purpose of evaluating human exposure”.

                        2.

                        Fil-każ ta’ bosta sistemi ta’ antenni kolokati (jew partijiet minnhom) ta’ punt tal-aċċess bla fili f’żona żgħira wieħed jew aktar soġġetti għal dan ir-Regolament, il-kriterji għall-EIRP li jinsabu fl-istandard imsemmi fil-punt 1 għandhom japplikaw għat-total tal-EIRP tas-sistemi kollha ta’ antenni kolokati (jew partijiet minnhom).


title: Regolament ta’ Implimentazzjoni tal-Kummissjoni (UE) 2020/1296 tas-16 ta’ Settembru 2020 li jemenda r-Regolament (KE) Nru 88/97 dwar l-awtorizzazzjoni għall-eżenzjoni tal-importazzjoni ta’ uħud mill-partijiet tar-rota li joriġinaw mir-Repubblika Popolari taċ-Ċina mill-estensjoni permezz tar-Regolament tal-Kunsill (KE) Nru 71/97, tad-dazju antidumping impost mir-Regolament tal-Kunsill (KEE) Nru 2474/93

text:
                  17.9.2020

                  MT

                  Il-Ġurnal Uffiċjali tal-Unjoni Ewropea

                  L 303/20

         REGOLAMENT TA’ IMPLIMENTAZZJONI TAL-KUMMISSJONI (UE) 2020/1296
         tas-16 ta’ Settembru 2020
         li jemenda r-Regolament (KE) Nru 88/97 dwar l-awtorizzazzjoni għall-eżenzjoni tal-importazzjoni ta’ uħud mill-partijiet tar-rota li joriġinaw mir-Repubblika Popolari taċ-Ċina mill-estensjoni permezz tar-Regolament tal-Kunsill (KE) Nru 71/97, tad-dazju antidumping impost mir-Regolament tal-Kunsill (KEE) Nru 2474/93
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (“ir-Regolament bażiku”) (1), u b’mod partikolari l-Artikolu 13(4) tiegħu,
         Wara li kkunsidrat ir-Regolament tal-Kunsill (KE) Nru 71/97 tal-10 ta’ Jannar 1997 li jestendi d-dazju definittiv antidumping impost mir-Regolament (KEE) Nru 2474/93 fuq roti li joriġinaw fir-Repubblika tal-Poplu taċ-Ċina għal importazzjonijiet ta’ ċerti partijiet ta’ roti mir-Repubblika tal-Poplu taċ-Ċina, u li jimponi d-dazju estiż fuq dawn l-importazzjonijiet irreġistrati fir-Regolament (KE) Nru 703/96 (2), u b’mod partikolari l-Artikolu 2 tiegħu,
         Billi:

                     (1)

                     Bħalissa d-dazju antidumping (“id-dazju estiż”) japplika fuq l-importazzjonijiet fl-Unjoni ta’ partijiet essenzjali tar-roti li joriġinaw fir-Repubblika tal-Poplu taċ-Ċina (“ir-RPĊ”) bħala riżultat tal-estensjoni permezz tar-Regolament (KE) Nru 71/97.

                     (2)

                     Skont l-Artikolu 3 tar-Regolament (KE) Nru 71/97 jenħtieġ li tiġi stabbilita skema ta’ eżenzjoni li tawtorizza l-eżenzjoni tal-importazzjonijiet ta’ partijiet essenzjali tar-roti li ma jevitawx id-dazju antidumping. Din l-eżenzjoni ġiet stipulata fl-Artikolu 13(4) (“l-Iskema ta’ Eżenzjoni”) tar-Regolament bażiku. L-Iskema ta’ Eżenzjoni teżenta lill-assemblaturi li mhumiex jevitaw il-miżura antidumping fuq ir-roti li jimportaw partijiet tar-roti Ċiniżi mingħajr ma jħallsu dazju antidumping.

                     (3)

                     Il-qafas legali għat-tħaddim tal-Iskema ta’ Eżenzjoni kien previst fir-Regolament tal-Kummissjoni (KE) Nru 88/97 (3) (“ir-Regolament ta’ Eżenzjoni”). Ir-Regolament ta’ Eżenzjoni ġie emendat mir-Regolament tal-Kunsill (UE) Nru 512/2013 (4), fost l-oħrajn biex jiġu introdotti dispożizzjonijiet dwar “il-kontroll tal-użu aħħari” maħsuba għall-immuntar ta’ roti elettriċi.

                     (4)

                     Wara analiżi tal-estensjoni tad-dazju antidumping impost fuq l-importazzjoni tar-roti li joriġinaw mir-RPĊ għall-importazzjonijiet ta’ ċerti partijiet tar-roti mir-RPĊ skont l-Artikolu 11(2) tar-Regolament bażiku, il-Kunsill, bir-Regolament ta’ Implimentazzjoni (UE) 2019/1379 (5), iddeċieda li jżomm il-miżuri kontra ċ-ċirkomvenzjoni għal ħames snin oħra.

                     (5)

                     Kif stipulat fil-premessa (44) tar-Regolament (KE) Nru 71/97, il-Kummissjoni żżomm is-sistema ta’ eżenzjoni taħt rieżami kostanti biex din tkun tista’ taddattaha fejn meħtieġ biex tqis l-esperjenza miksuba bit-tħaddim ta’ din is-sistema.

                     (6)

                     Skont l-Iskema ta’ Eżenzjoni, kif inhi stipulata fl-Artikolu 14 tar-Regolament ta’ Eżenzjoni, il-partijiet tar-roti importati jistgħu jintużaw għall-immuntar ta’ roti elettriċi b’konformità ma’ awtorizzazzjoni ta’ “kontroll tal-użu aħħari”. Madankollu, dan l-Artikolu japplika biss għal assemblaturi tar-roti li mhumiex eżentati. Jenħtieġ ukoll li jkun hemm proċedura li tippermetti lill-assemblaturi tar-roti tal-Unjoni li huma eżentati li jimportaw partijiet essenzjali tar-roti għall-immuntar ta’ roti tal-elettriku.

                     (7)

                     F’dan ir-rigward, il-Kummissjoni tinnota li s-suq tar-roti fl-Unjoni huwa wieħed dinamiku ħafna, u li l-assemblaturi tar-roti li huma eżentati jipproduċu kemm roti tal-elettriku kif ukoll roti mingħajr mutur.

                     (8)

                     Il-partijiet għall-immuntar ta’ roti tal-elettriku mhumiex soġġetti għad-dazju antidumping estiż. Għaldaqstant, l-operazzjonijiet tal-immuntar tar-roti tal-elettriku jibqgħu barra mill-kamp ta’ applikazzjoni tar-Regolament (KE) Nru 71/97. Il-premessa (11) tar-Regolament (UE) Nru 512/2013 kkonfermat li l-użu ta’ partijiet essenzjali tar-rota għall-immuntar ta’ roti tal-elettriku ma kienx maħsub li jkun soġġett għad-dazju antidumping estiż fuq ir-roti. “[] L-iskema kurrenti mhix ċara fir-rigward tal-importazzjonijiet tal-parts tar-roti użati għall-immuntar tar-roti attrezzati b’mutur supplimentari, b’side car jew mingħajrha, xi drabi msejħa roti tal-elettriku jew pedelecs. Roti kompleti tal-elettriku u konsegwentement il-parts għall-immuntar tar-roti tal-elettriku la huma soġġetti għal dazju antidumping u lanqas għad-dazju estiż antidumping jiġifieri l-operazzjonijiet tal-immuntar tar-roti tal-elettriku jibqgħu barra mill-kamp ta’ applikazzjoni tar-Regolament (KE) Nru 71/97. Għalhekk, huwa kkunsidrat xieraq li d-dispożizzjonijiet eżistenti jiġu estiżi skont l-Artikolu 14 għal “kontroll tal-użu aħħari” ta’ dawk il-parts tar-roti maħsuba għall-immuntar tar-roti tal-elettriku. Id-dispożizzjonijiet li jirrigwardaw “il-kontroll tal-użu aħħari” jippermettu lill-awtoritajiet doganali nazzjonali jittraċċaw l-użu finali ta’ parts importati, jiġifieri l-użu ta’ mmuntar ta’ roti klassiċi jew ta’ roti tal-elettriku.”.

                     (9)

                     Wara li wettqet rieżami tal-esperjenza miksuba fit-tħaddim tal-Iskema ta’ Eżenzjoni, il-Kummissjoni tqis li huwa meħtieġ li tintroduċi ċerti emendi li jiffaċilitaw it-tħaddim tal-Iskema ta’ Eżenzjoni għall-assemblaturi tar-roti li huma eżentati.

                     (10)

                     L-Iskema ta’ Eżenzjoni jenħtieġ li tistabbilixxi d-dispożizzjonijiet rilevanti fir-rigward tal-assemblaturi ta’ vetturi li mhumiex roti, kemm jekk tal-elettriku kif ukoll jekk le, pereżempju ċerti skuters (6), fejn partijiet tar-roti bħar-roti, il-frieket u l-manubriji jkunu jistgħu jintużaw ukoll fil-produzzjoni. Ċerti skuters la huma soġġetti għal dazju antidumping u lanqas għal dazju antidumping estiż u għaldaqstant ix-xogħol ta’ mmuntar ta’ skuters għadu jaqa’ ’l barra mill-kamp ta’ applikazzjoni tar-Regolament ta’ estensjoni. Għaldaqstant, huwa kkunsidrat xieraq li d-dispożizzjonijiet eżistenti jiġu estiżi skont l-Artikolu 14 ta’ dan ir-Regolament ta’ Eżenzjoni għal “kontroll tal-użu aħħari” ta’ dawk il-partijiet maħsuba għall-immuntar ta’ prodotti oħrajn li jużaw partijiet tar-roti. Id-dispożizzjonijiet li jirrigwardaw “il-kontroll tal-użu aħħari” jippermettu lill-awtoritajiet doganali nazzjonali jittraċċaw l-użu finali ta’ partijiet importati, jiġifieri li jintużaw għall-immuntar ta’ roti, kemm jekk ikunu tal-elettriku u kemm jekk le, jew vetturi għajr roti, kemm jekk ikunu tal-elettriku u kemm jekk le.

                     (11)

                     L-Iskema ta’ Eżenzjoni jenħtieġ ukoll li tistabbilixxi d-dispożizzjonijiet rilevanti fir-rigward tal-assemblaturi ta’ partijiet tar-roti bħal sistemi ta’ brejkijiet, f’każijiet fejn partijiet tar-rota, bħal-liver tal-brejkijiet, ikunu jistgħu jintużaw ukoll fil-produzzjoni ta’ sistemi tal-brejkijiet. Huwa meqjus meħtieġ li l-assemblaturi ta’ partijiet tar-roti jsiru soġġetti għall-istess regoli bħal dawk tal-assemblaturi ta’ roti sħaħ, b’mod partikolari l-obbligi tal-partijiet eżentati msemmija fl-Artikolu 8 tar-Regolament ta’ Eżenzjoni.

                     (12)

                     F’dan l-isfond u għal raġunijiet ta’ ċertezza legali, jitqies bħala xieraq li l-kamp ta’ applikazzjoni tal-eżenzjoni jiġi estiż għall-importazzjonijiet ta’ partijiet essenzjali tar-roti li jintużaw fl-immuntar ta’ vetturi oħrajn għajr roti b’mutur awżiljarju. Għal dan il-għan, l-Artikoli 1, 4(1)(a), 8(1)(b) u 14(d) tar-Regolament ta’ Eżenzjoni se jiġu emendati kif xieraq.

                     (13)

                     Barra minn hekk, xi partijiet essenzjali tar-roti jistgħu jiġu fornuti minn produtturi tar-roti eżentati f’dak li jirrigwardaw is-servizzi ta’ wara l-bejgħ u t-talbiet għal garanzija mingħajr ma jkunu soġġetti għad-dazju kontra ċ-ċirkomvenzjoni. F'dan ir-rigward, il-Kummissjoni tqis li l-partijiet essenzjali tar-roti eżentati jkunu jistgħu jintużaw għal servizzi ta’ wara l-bejgħ u l-għoti ta’ garanzija. Il-limitu massimu definit fl-Artikolu 14(c) tar-Regolament ta’ Eżenzjoni ma japplikax għal dawn il-partijiet li jiġu fornuti minn partijiet eżentati. Madankollu qiegħed jiġi enfasizzat li l-kwantitajiet li jiġu fornuti għal dan l-iskop iridu jkunu raġonevoli u proporzjonali għall-operazzjoni tal-immuntar tal-parti eżentata skont l-Artikolu 8 tar-Regolament ta’ Eżenzjoni, u ma jistgħux ifixklu l-effetti rimedjali tad-dazju skont l-Artikolu 13(2) tar-Regolament bażiku.

                     (14)

                     B’konformità mal-prinċipju ta’ amministrazzjoni tajba, l-emendi għar-Regolament ta’ Eżenzjoni previsti f’dan ir-Regolament għandhom japplikaw mill-aktar fis possibbli għall-investigazzjonijiet ġodda u pendenti kollha.

                     (15)

                     Għaldaqstant jenħtieġ li r-Regolament (KE) Nru 88/97 jiġi emendat kif xieraq.

                     (16)

                     Il-miżuri stipulati f’dan ir-Regolament huma skont l-opinjoni tal-Kumitat stabbilit permezz tal-Artikolu 15(1) tar-Regolament (UE) 2016/1036,

               ADOTTA DAN IR-REGOLAMENT:

            Artikolu 1
            Ir-Regolament (KE) Nru 88/97 huwa emendat kif ġej:

                        (1)

                        Id-definizzjoni ta’ “operazzjoni ta’ mmuntar” fl-Artikolu 1 tiġi sostitwita b’dan li ġej:
                        “‘operazzjoni ta’ mmuntar’” tfisser operazzjoni fejn il-partijiet essenzjali tar-roti jinġiebu għall-immuntar jew it-tlestija ta’ roti, jew għall-produzzjoni jew l-immuntar tal-partijiet tar-roti.”

                        (2)

                        L-Artikolu 4(1)(a) jiġi sostitwit b’dan li ġej:

                                    “(a)

                                    hemm provi li juru li l-applikant ikun qiegħed juża l-partijiet essenzjali tar-rota għall-produzzjoni u l-immuntar ta’ roti fi kwantitajiet akbar mil-limitu massimu stabbilit fl-Artikolu 14(c) jew li l-applikant jkun assuma obbligazzjoni kuntrattwali irrevokabbli f’dan is-sens;”

                        (3)

                        L-Artikolu 8(1)(b) jiġi sostitwit b’dan li ġej:

                                    “(b)

                                    fejn jirċievi kunsinni ta’ partijiet essenzjali tar-rota kkonsenjati li jkunu ġew eżentati mid-dazju estiż skont l-Artikolu 2, dawk il-partijiet jew jintużaw f’xogħol ta’ mmuntar jew għall-immuntar ta’ prodotti oħra, jinqerdu jew jiġu esportati mill-ġdid, jew mibjugħin mill-ġdid lil persuna eżentata oħra.”

                        (4)

                        L-Artikolu 14(d) jinbidel b’dan li ġej:

                                    “(d)

                                    il-partijiet essenzjali tar-roti jintużaw fl-immuntar ta’ roti mmuntati b’mutur awżiljarju (kodiċi addizzjonali TARIC 8835) jew vetturi oħrajn għajr roti, kemm jekk immuntati b’mutur awżiljarju kif ukoll jekk le (kodiċi addizzjonali TARIC C549).”

            Artikolu 2
            Dan ir-Regolament jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Għandu japplika għall-investigazzjonijiet kollha ġodda u pendenti kollha mid-dħul fis-seħħ tiegħu.

            Dan ir-Regolament jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-16 ta’ Settembru 2020.

                  Għall-Kummissjoni

                  Il-President

               Ursula VON DER LEYEN

            (1)  ĠU L 176, 30.6.2016, p. 21.

            (2)  ĠU L 16, 18.1.1997, p. 55.

            (3)  Ir-Regolament tal-Kummissjoni (KE) Nru 88/97 tal-20 ta’ Jannar 1997 dwar l-awtorizzazzjoni għall-eżenzjoni ta’ l-importazzjoni ta’ uħud mill-partijiet tar-rota li joriġinaw mir-Repubblika Popolari taċ-Ċina mill-estensjoni permezz tar-Regolament (KE) Nru 71/97 tal-Kunsill, tad-dazju antidumping impost mir-Regolament (KEE) Nru 2474/93 tal-Kunsill (ĠU L 17, 21.1.1997, p. 17).

            (4)  Ir-Regolament tal-Kummissjoni (UE) Nru 512/2013 tal-4 ta’ Ġunju 2013 li jemenda r-Regolament (KE) Nru 88/97 dwar l-awtorizzazzjoni għall-eżenzjoni tal-importazzjoni ta’ uħud mill-partijiet tar-rota li joriġinaw mir-Repubblika Popolari taċ-Ċina mill-estensjoni permezz tar-Regolament tal-Kunsill (KE) Nru 71/97, tad-dazju antidumping impost mir-Regolament tal-Kunsill (KEE) Nru 2474/93 (ĠU L 152, 5.6.2013, p. 1).

            (5)  Ir-Regolament ta’ Implimentazzjoni tal-Kummissjoni (UE) 2019/1379 tat-28 ta’ Awwissu 2019 li jimponi dazju antidumping definittiv fuq l-importazzjonijiet ta’ roti li joriġinaw mir-Repubblika tal-Poplu taċ-Ċina kif estiż għall-importazzjonijiet ta’ roti kkunsinjati mill-Indoneżja, mill-Malasja, mis-Sri Lanka, mit-Tuneżija, mill-Kambodja, mill-Pakistan u mill-Filippini, kemm jekk iddikjarati bħala li joriġinaw minn dawn il-pajjiżi kif ukoll jekk le, wara rieżami tal-iskadenza skont l-Artikolu 11(2) tar-Regolament (UE) 2016/1036 (ĠU L 225, 29.8.2019, p. 1).

            (6)  Jeżistu skuters li jaqgħu fid-definizzjoni ta’ rota. L-immuntar ta’ tali skuters huwa rregolat mir-regoli għall-assemblaturi tar-roti.


title: Regolament ta’ Implimentazzjoni tal-Kummissjoni (UE) 2020/1297 tas-17 ta’ Settembru 2020 li jemenda għat-tliet 316-il darba r-Regolament tal-Kunsill (KE) Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati mal-ISIL (Da’esh) u mal-organizzazzjonijiet Al-Qaida

text:
                  17.9.2020

                  MT

                  Il-Ġurnal Uffiċjali tal-Unjoni Ewropea

                  LI 303/1

         REGOLAMENT TA’ IMPLIMENTAZZJONI TAL-KUMMISSJONI (UE) 2020/1297
         tas-17 ta’ Settembru 2020
         li jemenda għat-tliet 316-il darba r-Regolament tal-Kunsill (KE) Nru 881/2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati mal-ISIL (Da’esh) u mal-organizzazzjonijiet Al-Qaida
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament tal-Kunsill (KE) Nru 881/2002 tas-27 ta' Mejju 2002 li jimponi ċerti miżuri speċifiċi restrittivi diretti kontra ċerti persuni u entitajiet assoċjati mal-ISIL (Da'esh) u mal-organizzazzjoni Al-Qaida (1), u b'mod partikolari l-Artikolu 7(1)(a) u l-Artikolu 7a(5) tiegħu,
         Billi:

                     (1)

                     L-Anness I tar-Regolament (KE) Nru 881/2002 jelenka l-persuni, il-gruppi u l-entitajiet koperti mill-iffriżar ta’ fondi u riżorsi ekonomiċi skont dan ir-Regolament.

                     (2)

                     Fl-10 ta' Settembru 2020, il-Kumitat tas-Sanzjonijiet tal-Kunsill tas-Sigurtà tan-Nazzjonijiet Uniti ddeċieda li jemenda 11-il annotazzjoni fil-lista tal-persuni, tal-gruppi u tal-entitajiet li fuqhom jenħtieġ li japplika l-iffriżar tal-fondi u tar-riżorsi ekonomiċi.

                     (3)

                     Għalhekk jenħtieġ li l-Anness I tar-Regolament (KE) Nru 881/2002 jiġi emendat skont dan.

                     (4)

                     Biex ikun żgurat li l-miżuri previsti f’dan ir-Regolament ikunu effettivi, jenħtieġ li dan jidħol fis-seħħ immedjatament,

               ADOTTAT DAN IR-REGOLAMENT:

            Artikolu 1
            L-Anness I tar-Regolament (UE) Nru 881/2002 huwa emendat skont l-Anness ta' dan ir-Regolament.

            Artikolu 2
            Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-17 ta’ Settembru 2020.

                  Għall-Kummissjoni

                  F’isem il-President

                  Id-Direttur Ġenerali

                  Id-Direttorat Ġenerali għall-Istabilità Finanzjarja, is-Servizzi Finanzjarji u l-Unjoni tas-Swieq Kapitali

            (1)  ĠU L 139, 29.5.2002, p. 9.

            ANNESS
            L-Anness I tar-Regolament tal-Kunsill (KE) Nru 881/2002 huwa emendat kif ġej:
            Id-data tal-identifikazzjoni tal-entrati segwenti taħt l-intestatura “Persuni fiżiċi” hija emendata kif ġej:

                        (1)

                        ‘Moussa Ben Omar Ben Ali Essaadi (psewdonimu (a) Dah Dah, (b) Abdelrahmman, (c) Bechir). Indirizz: it-Tuneżija. Data tat-twelid: 4.12.1964. Post tat-twelid: Tabarka, it-Tuneżija. Nazzjonalità: Tuneżin. Nru tal-Passaport: L335915 (passaport Tuneżin maħruġ f’Milan, l-Italja fit-8.11.1996, skada fis-7.11.2001). Informazzjoni oħra: Telaq mis-Sudan għat-Tuneżija fl-2011. Data tad-deżinjazzjoni msemmija fl-Artikolu 2a (4) (b): 25.6.2003.’
                        hija sostitwita b’dan:
                        ‘Moussa Ben Omar Ben Ali Essaadi (bil-kitba oriġinali:   ) (psewdonimu inqas affidabbli: (a) Dah Dah; (b) Abdelrahmman; (c) Bechir). Data tat-twelid: 4.12.1964. Post tat-twelid: Tabarka, it-Tuneżija. Nazzjonalità: Tuneżin. Nru tal-Passaport: L335915 (passaport Tuneżin maħruġ f’Milan, l-Italja fit-8.11.1996, skada fis-7.11.2001). Indirizz: it-Tuneżija. Informazzjoni oħra: Telaq mis-Sudan għat-Tuneżija fl-2011. Data tad-deżinjazzjoni msemmija fl-Artikolu 7d(2)(i): 25.6.2003.’

                        (2)

                        ‘Khalil Ben Ahmed Ben Mohamed Jarraya (psewdonimu (a) Khalil Yarraya, (b) Ben Narvan Abdel Aziz, (c) Abdel Aziz Ben Narvan, (d) Amro, (e) Omar, (f) Amrou, (g) Amr). Indirizz: Nuoro, l-Italja. Data tat-twelid: (a) 8.2.1969, (b) 15.8.1970. Post tat-twelid: (a) Sfax, it-Tuneżija; (b) Sereka, dik li kienet il-Jugoslavja. Nazzjonalità: Tuneżin. Nru tal-Passaport: (a) K989895 (Passaport Tuneżin maħruġ fis-26.7.1995 f'Ġenova, l-Italja, li skada fil-25.7.2000). Informazzjoni oħra: Data tat-twelid: 15.8.1970 u post tat-twelid: Sereka, dik li kienet il-Jugoslavja huma għall-psewdonimi Ben Narvan Abdel Aziz u Abdel Aziz Ben Narvan. Data tad-deżinjazzjoni msemmija fl-Artikolu 2a (4) (b): 25.6.2003.’
                        hija sostitwita b’dan:
                        ‘Khalil Ben Ahmed Ben Mohamed Jarraya (kitba oriġinali:   ) (psewdonimu affidabbli: (a) Khalil Yarraya; (b) Ben Narvan Abdel Aziz (Data tat-twelid: 15.8.1970; post tat-twelid: Sereka, dik li kienet il-Jugoslavja); (c) Abdel Aziz Ben Narvan (Data tat-twelid: 15.8.1970; post tat-twelid: Sereka, dik li kienet il-Jugoslavja); Psewdonimu inqas affidabbli: (a) Amro; (b) Omar; (c) Amrou; (d) Amr). Data tat-twelid: 8.2.1969. Post tat-twelid: Sfax, it-Tuneżija. Nazzjonalità: Tuneżin. Nru tal-Passaport: K989895 (Passaport Tuneżin maħruġ fis-26.7.1995 f'Ġenova, l-Italja, li skada fil-25.7.2000). Indirizz: Nuoro, l-Italja. Informazzjoni oħra: Iddeportat mill-Italja lejn it-Tuneżija fl-24.2.2015. Data tad-deżinjazzjoni msemmija fl-Artikolu 7d(2)(i): 25.6.2003.’

                        (3)

                        ‘Said Ben Abdelhakim Ben Omar Al-Cherif (psewdonimu (a) Cherif Said, (b) Binhamoda Hokri, (c) Hcrif Ataf, (d) Bin Homoda Chokri, (e) Atef Cherif, (f) Sherif Ataf, (g) Ataf Cherif Said, (h) Cherif Said, (i) Cherif Said, (j) Djallal, (k) Youcef, (l) Abou Salman, (m) Said Tmimi). Indirizz: Corso Lodi 59, Milan, l-Italja. Data tat-twelid: (a) 25.1.1970, (b) 25.1.1971, (c) 12.12.1973. Post tat-twelid: (a) Menzel Temime, it-Tuneżija; (b) it-Tuneżija; (c) Sosa, it-Tuneżija; (d) Solisse, it-Tuneżija; (e) Tuneż, it-Tuneżija; (f) l-Alġerija; (g) Aras, l-Alġerija. Nazzjonalità: Tuneżin. Nru tal-Passaport: M307968 (Passaport Tuneżin maħruġ fit-8.9.2001, li skada fis-7.9.2006). Informazzjoni oħra: Isem l-omm hu Radhiyah Makki. Data tad-deżinjazzjoni msemmija fl-Artikolu 2a (4) (b): 12.11.2003.’
                        hija sostitwita b’dan:
                        ‘Said Ben Abdelhakim Ben Omar Al-Cherif (kitba oriġinali:   ) (psewdonimu affidabbli: (a) Cherif Said (Data tat-twelid: 25.1.1970; post tat-twelid: it-Tuneżija); (b) Binhamoda Hokri (Data tat-twelid: 25.1.1970; post tat-twelid: Sosa, it-Tuneżija); (c) Hcrif Ataf (Data tat-twelid: 25.1.1971; post tat-twelid: Solisse, it-Tuneżija); (d) Bin Homoda Chokri (Data tat-twelid: 25.1.1970; post tat-twelid: Tuneż, it-Tuneżija); (e) Atef Cherif (Data tat-twelid: 12.12.1973; post tat-twelid: L-Alġerija); (f) Sherif Ataf (Data tat-twelid: 12.12.1973; post tat-twelid: Aras, l-Alġerija); (g) Ataf Cherif Said (Data tat-twelid: 12.12.1973; post tat-twelid: Tuneż, it-Tuneżija); (h) Cherif Said (Data tat-twelid: 25.1.1970; post tat-twelid: Tuneż, it-Tuneżija); (i) Cherif Said (Data tat-twelid: 12.12.1973; post tat-twelid: L-Alġerija); Psewdonimu inqas affidabbli: (a) Djallal; (b) Youcef; (c) Abou Salman; (d) Said Tmimi). Data tat-twelid: 25.1.1970. Post tat-twelid: Manzil Tmim, it-Tuneżija. Nazzjonalità: Tuneżin. Nru tal-Passaport: M307968 (Passaport Tuneżin maħruġ fit-8.9.2001, li skada fis-7.9.2006). Indirizz: Corso Lodi 59, Milan, l-Italja Informazzjoni oħra: (a) Isem l-omm hu Radhiyah Makki; (b) Deportat mill-Italja lejn it-Tuneżija fis-27.11.2013. Data tad-deżinjazzjoni msemmija fl-Artikolu 7d(2)(i): 12.11.2003.’

                        (4)

                        ‘Imed Ben Mekki Zarkaoui (psewdonimu (a) Dour Nadre, (b) Dour Nadre, (c) Daour Nadre, (d) Imad ben al-Mekki ben al-Akhdar al-Zarkaoui, (f) Zarga, (g) Nadra). Indirizz: 41-45, Rue Estienne d’Orves, Pré Saint Gervais, Franza Data tat-twelid: (a) 15.1.1973, (b) 15.1.1974, (c) 31.3.1975. Post tat-twelid: (a) Tuneż, it-Tuneżija; (b) il-Marokk; (c) l-Alġerija. Nazzjonalità: Tuneżin. Nru tal-Passaport: M174950 (passaport Tuneżin maħruġ fis-27.4.1999 li skada fis-26.4.2004). Informazzjoni oħra: Isem l-omm hu Zina al-Zarkaoui. Data tad-deżinjazzjoni msemmija fl-Artikolu 2a (4) (b): 12.11.2003.’
                        hija sostitwita b’dan:
                        ‘Imed Ben Mekki Zarkaoui (kitba oriġinali:   ) (psewdonimu affidabbli: (a) Dour Nadre; (b) Dour Nadre; (c) Daour Nadre; (d) Imad ben al-Mekki ben al-Akhdar al-Zarkaoui (kif elenkat qabel); Psewdonimu inqas affidabbli: (a) Zarga; (b) Nadra). Data tat-twelid: (a) 15.1.1973; (b) 15.1.1974; (c) 31.3.1975. Post tat-twelid: (a) Tuneż, it-Tuneżija; (b) il-Marokk; (c) l-Alġerija. Nazzjonalità: Tuneżin. Nru tal-Passaport: M174950 (Passaport Tuneżin maħruġ fis-27.4.1999, li skada fis-26.4.2004). Indirizz: 41-45, Rue Estienne d’Orves, Pré Saint Gervais, Franza Informazzjoni oħra: Isem l-omm hu Zina al-Zarkaoui. Data tad-deżinjazzjoni msemmija fl-Artikolu 7d(2)(i): 12.11.2003’

                        (5)

                        ‘Kamal Ben Maoeldi Ben Hassan Al-Hamraoui (psewdonimu (a) Hamroui Kamel ben Mouldi, (b) Hamraoui Kamel, (c) Kamel, (d) Kimo). Indirizz: (a) Via Bertesi 27, Cremona, l-Italja, (b) Via Plebiscito 3, Cremona, l-Italja. Data tat-twelid: (a) 21.10.1977, (b) 21.11.1977. Post tat-twelid: (a) Beja, it-Tuneżija; (b) il-Marokk; (c) it-Tuneżija. Nazzjonalità: Tuneżin. Nru tal-Passaport: P229856 (Passaport Tuneżin maħruġ fl-1.11.2002, li skada fil-31.10.2007). Informazzjoni oħra: (a) Isem l-omm hu Khamisah al-Kathiri; (b) Suġġett għal digriet ta’ espulsjoni, sospiż fis-17.4.2007 mill-Qorti Ewropea tad-Drittijiet tal-Bniedem; (c) Arrest mill-ġdid fl-Italja fit-20 ta’ Mejju 2008; (d) Inammissibbli fiż-żona Schengen; Data tad-deżinjazzjoni msemmija fl-Artikolu 2a (4) (b): 12.11.2003.’
                        hija sostitwita b’dan:
                        ‘Kamal Ben Maoeldi Ben Hassan Al-Hamraoui (kitba oriġinali:   ) (psewdonimu affidabbli: (a) Hamroui Kamel ben Mouldi; (b) Hamraoui Kamel; Psewdonimu inqas affidabbli: (a) Kamel; (b) Kimo). Data tat-twelid: (a) 21.10.1977; (b) 21.11.1977. Post tat-twelid: (a) Beja, it-Tuneżija; (b) il-Marokk; (c) it-Tuneżija. Nazzjonalità: Tuneżin. Nru tal-Passaport: P229856 (Passaport Tuneżin maħruġ fl-1.11.2002, li skada fil-31.10.2007). Indirizz: (a) Via Bertesi 27, Cremona, l-Italja; (b) Via Plebiscito 3, Cremona, l-Italja. Informazzjoni oħra: (a) Isem l-omm hu Khamisah al-Kathiri; (b) Deportat mill-Italja lejn it-Tuneżija fis-6.5.2015. Data tad-deżinjazzjoni msemmija fl-Artikolu 7d(2)(i): 12.11.2003.’

                        (6)

                        ‘Hamadi Ben Abdul Azis Ben Ali Bouyehia (psewdonimu (a) Gamel Mohamed, (b) Abd el Wanis Abd Gawwad Abd el Latif Bahaa, (c) Mahmoud Hamid). Indirizz: Corso XXII Marzo 39, Milan, l-Italja. Data tat-twelid: (a) 29.5.1966 (b) 25.5.1966 (Gamel Mohamed), (c) 9.5.1986 (Abd el Wanis Abd Gawwad Abd el Latif Bahaa). Post tat-twelid: (a) Tuneż, it-Tuneżija, (b) il-Marokk (Gamel Mohamed), (c) l-Eġittu (Abd el Wanis Abd Gawwad Abd el Latif Bahaa). Nazzjonalità: Tuneżin. Nru tal-Passaport: L723315 (passaport Tuneżin maħruġ fil-5.5.1998 li skada fit- 4.5.2003). Informazzjoni oħra: Il-ħabs fl-Italja sat-28 ta’ Lulju 2011. Data tad-deżinjazzjoni msemmija fl-Artikolu 2a (4) (b): 12.11.2003.’
                        hija sostitwita b’dan:
                        ‘Hamadi Ben Abdul Azis Ben Ali Bouyehia (kitba oriġinali:   ) (psewdonimu affidabbli: (a) Gamel Mohamed (Data tat-twelid: 25.5.1966; post tat-twelid: Il-Marokk); (b) Abd el Wanis Abd Gawwad Abd el Latif Bahaa (Data tat-twelid: 9.5.1986; post tat-twelid: L-Eġittu); (c) Mahmoud Hamid). Data tat-twelid: 29.5.1966. Post tat-twelid: Tuneż, it-Tuneżija. Nazzjonalità: Tuneżin. Nru tal-Passaport: L723315 (Passaport Tuneżin maħruġ fl-5.5.1998, li skada fil-4.5.2003). Indirizz: Corso XXII Marzo 39, Milan, l-Italja. Informazzjoni oħra: Il-ħabs fl-Italja sas-6.2.2026. Data tad-deżinjazzjoni msemmija fl-Artikolu 7d(2)(i): 12.11.2003.’

                        (7)

                        ‘Noureddine Ben Ali Ben Belkassem Al-Drissi (psewdonimu (a) Drissi Noureddine, (b) Abou Ali, (c) Faycal). Indirizz: Via Plebiscito 3, Cremona, l-Italja. Data tat-twelid: 30.4.1964. Post tat-twelid: Tuneż, it-Tuneżija. Nazzjonalità: Tuneżin. Nru tal-Passaport: L851940 (Passaport Tuneżin maħruġ fl-9.9.1998, li skada fil-8.9.2003). Informazzjoni oħra: (a) Taħt miżura ta’ kontroll amministrattiv fl-Italja sal-5 ta’ Mejju 2010; (d) Inammissibbli fiż-żona Schengen; (c) Isem l-omm hu Khadijah al-Drissi. Data tad-deżinjazzjoni msemmija fl-Artikolu 2a (4) (b): 12.11.2003.’
                        hija sostitwita b’dan:
                        ‘Noureddine Ben Ali Ben Belkassem Al-Drissi (kitba oriġinali:   ) (psewdonimu affidabbli: (a) Drissi Noureddine; Psewdonimu inqas affidabbli: (a) Abou Ali; (b) Faycal). Data tat-twelid: 30.4.1964. Post tat-twelid: Tuneż, it-Tuneżija. Nazzjonalità: Tuneżin. Nru tal-Passaport: L851940 (Passaport Tuneżin maħruġ fl-9.9.1998, li skada fil-8.9.2003). Indirizz: Via Plebiscito 3, Cremona, l-Italja. Informazzjoni oħra: (a) Isem l-omm hu Khadijah al-Drissi; (b) Deportat mill-Italja lejn it-Tuneżija fl-10.2.2013. Data tad-deżinjazzjoni msemmija fl-Artikolu 7d(2)(i): 12.11.2003.’

                        (8)

                        ‘Azzam Abdullah Zureik Al-Maulid Al-Subhi (psewdonimu (a) Mansur al-Harbi; (b) Azzam al-Subhi; (c) Azam Abdallah Razeeq al Mouled Alsbhua; (d) Abu Muslem al-Maky; (e) Abu Suliman al-Harbi; (f) Abu Abdalla al-Harbi; (g) Azam A.R. Alsbhua). Data tat-twelid: 12.4.1976. Post tat-twelid: AL Baraka, l-Arabja Sawdija. Nazzjonalità: Arabja Sawdita. Nru tal-passaport: C389664 (passaport Sawdi, maħruġ fil-15.9.2000, skada fil-15.9.2005). Informazzjoni oħra: (a) Deskrizzjoni fiżika: kulur għajnejh: skur; kulur xagħru: skur; karnaġġjon: skur; (b) Jitkellem l-Għarbi; (c) Isem il-missier huwa Abdullah Razeeq al Mouled al Sbhua; (d) Ritratt disponibbli fl-Avviż Speċjali ta' bejn l-INTERPOL u l-Kunsill tas-Sigurtà tan-NU. Data tad-deżinjazzjoni msemmija fl-Artikolu 2a(4)(b): 23.9.2014.’
                        hija sostitwita b’dan:
                        ‘Azzam Abdullah Zureik Al-Maulid Al-Subhi (psewdonimu affidabbli: (a) Mansur al-Harbi; (b) Azzam al-Subhi; (c) Azam Abdallah Razeeq al Mouled Alsbhua; (d) Abu Muslem al-Maky; (e) Abu Suliman al-Harbi; (f) Abu Abdalla al-Harbi; (g) Azam A.R. Alsbhua). Data tat-twelid: 12.4.1976. Post tat-twelid: AL Baraka, l-Arabja Sawdija. Nazzjonalità: Arabja Sawdita. Nru tal-Passaport: C389664 (passaport Sawdi, maħruġ fil-15.9.2000). Numru tal-identifikazzjoni nazzjonali: 1024026187. Informazzjoni oħra: (c) Isem il-missier huwa Abdullah Razeeq al Mouled al Sbhua; (b) Deskrizzjoni fiżika: kulur għajnejh: skur; kulur xagħru: skur; karnaġġjon: skur; (c) Jitkellem l-Għarbi; (d) Ritratt disponibbli għall-inklużjoni fl-Avviż Speċjali ta’ bejn l-INTERPOL u l-Kunsill tas-Sigurtà tan-NU. Data tad-deżinjazzjoni msemmija fl-Artikolu 7d(2)(i): 23.9.2014.’

                        (9)

                        ‘Ibrahim Suleiman Hamad Al-Hablain (psewdonimu (a) Barahim Suliman H. al Hblian; (b) Abu Jabal; (c) Abu-Jabal). Funzjoni: Espert tal-isplussivi u jaħdem għall-Brigadi Abdallah Azzam (AAb). Data tat-twelid: 17.12.1984. Post tat-twelid: Buraidah, l-Arabja Sawdija. Nazzjonalità: Arabja Sawdita. Nru tal-passaport: F800691 (passaport Sawdi). Informazzjoni oħra: (a) Deskrizzjoni fiżika: kulur għajnejh: skur; kulur xagħru: skur; karnaġġjon: żebbuġi; (b) Jitkellem l-Għarbi; (c) Ritratt disponibbli fl-Avviż Speċjali ta' bejn l-INTERPOL u l-Kunsill tas-Sigurtà tan-NU. Data tad-deżinjazzjoni msemmija fl-Artikolu 2a(4)(b): 23.9.2014.’
                        hija sostitwita b’dan:
                        ‘Ibrahim Suleiman Hamad Al-Hablain (psewdonimu affidabbli: (a) Barahim Suliman H. al Hblian; Psewdonimu inqas affidabbli: (a) Abu Jabal; (b) Abu-Jabal). Data tat-twelid: 17.12.1984. Post tat-twelid: Buraidah, l-Arabja Sawdija. Nazzjonalità: Arabja Sawdita. Nru tal-Passaport: F800691 (passaport Sawdi). Numru tal-identifikazzjoni nazzjonali: 1047503170. Informazzjoni oħra: (a) Deskrizzjoni fiżika: kulur għajnejh: skur; kulur xagħru: skur; karnaġġjon: żebbuġi; (b) Jitkellem l-Għarbi; (c) Ritratt disponibbli għall-inklużjoni fl-Avviż Speċjali ta’ bejn l-INTERPOL u l-Kunsill tas-Sigurtà tan-NU. Data tad-deżinjazzjoni msemmija fl-Artikolu 7d(2)(i): 23.9.2014.’

                        (10)

                        ‘Tarad Mohammad Aljarba (psewdonimu (a) Tarad Aljarba, (b) Abu-Muhammad al-Shimali); Data tat-twelid: 20.11.1979; Post tat-twelid: L-Iraq; Nazzjonalità: Arabja Sawdita. Nru tal-Passaport: E704088 (passaport Sawdi, maħruġ fis-26.8.2003, skada fit-2.7.2008). Data tad-deżinjazzjoni msemmija fl-Artikolu 7d(2)(i): 29.9.2015.’
                        hija sostitwita b’dan:
                        ‘Tarad Mohammad Alnori Alfares Aljarba (psewdonimu: Tarad Aljarba; Psewdonimu inqas affidabbli: Abu-Muhammad al-Shimali). Data tat-twelid: 20.11.1979. Post tat-twelid: L-Iraq; Nazzjonalità: Arabja Sawdita. Nru tal-Passaport: E704088 (maħruġ fis-26.8.2003, li skada fit-2.7.2008). Numru tal-identifikazzjoni nazzjonali: 1121628414. Data tad-deżinjazzjoni msemmija fl-Artikolu 7d(2)(i): 29.9.2015.’

                  Id-data ta' identifikazzjoni għall-entrata li ġejja taħt l-intestatura “Persuni ġuridiċi, gruppi u entitajiet” qiegħda tiġi emendata kif ġej:

               ‘Wafa Humanitarian Organisation (psewdonimu (a) Al Wafa, (b) Al Wafa Organisation, (c) Wafa Al-Igatha Al-Islamia). Indirizz: (a) Jordan house No 125, Street 54, Phase II. Hayatabad, Peshawar, Pakistan (meta ġiet elenkata); (b) l-Arabja Sawdija (meta ġiet elenkata); (c) il-Kuwajt (meta ġiet elenkata). (d) l-Emirati Għarab Magħquda (meta ġiet elenkata); (e) l-Afganistan (meta ġiet elenkata). Informazzjoni oħra: Kwartieri ġenerali f'Kandahar, l-Afganistan sal-2001. Data tad-deżinjazzjoni msemmija fl-Artikolu 2a (4) (b): 6.10.2001.’

            hija sostitwita b’dan:

               ‘Wafa Humanitarian Organisation (psewdonimu: (a) Al Wafa; (b) Al Wafa Organization; (c) Wafa Al-Igatha Al-Islamia). Indirizz: (a) Jordan House No 125, Street 54, Phase II. Hayatabad, Peshawar, Pakistan (meta ġiet elenkata); (b) il-Kuwajt (meta ġiet elenkata). (c) l-Emirati Għarab Magħquda (meta ġiet elenkata); (d) l-Afganistan (meta ġiet elenkata). Informazzjoni oħra: Kwartieri ġenerali f'Kandahar, l-Afganistan sal-2001. Data tad-deżinjazzjoni msemmija fl-Artikolu 7e(e): 6.10.2001.’


title: Regolament ta’ Implimentazzjoni tal-Kunsill (UE) 2020/1744 tal-20 ta’ Novembru 2020 li jimplimenta r-Regolament (UE) 2019/796 dwar miżuri restrittivi kontra attakki ċibernetiċi li jheddu l-Unjoni jew l-Istati Membri tagħha

text:
                  23.11.2020

                  MT

                  Il-Ġurnal Uffiċjali tal-Unjoni Ewropea

                  L 393/1

         REGOLAMENT TA’ IMPLIMENTAZZJONI TAL-KUNSILL (UE) 2020/1744
         tal-20 ta’ Novembru 2020
         li jimplimenta r-Regolament (UE) 2019/796 dwar miżuri restrittivi kontra attakki ċibernetiċi li jheddu l-Unjoni jew l-Istati Membri tagħha
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament tal-Kunsill (UE) 2019/796 tas-17 ta’ Mejju 2019 dwar miżuri restrittivi kontra attakki ċibernetiċi li jheddu l-Unjoni jew l-Istati Membri tagħha (1), u b’mod partikolari l-Artikolu 13(1) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
         Billi:

                     (1)

                     Fis-17 ta’ Mejju 2019 il-Kunsill adotta r-Regolament (UE) 2019/796.

                     (2)

                     Fit-30 ta’ Lulju 2020 il-Kunsill adotta r-Regolament ta’ Implimentazzjoni (UE) 2020/1125 (2), li żied sitt persuni fiżiċi u tliet entitajiet jew korpi mal-lista ta’ persuni fiżiċi u ġuridiċi, entitajiet u korpi soġġetti għal miżuri restrittivi stabbiliti fl-Anness I għar-Regolament (UE) 2019/796.

                     (3)

                     Waslet informazzjoni aġġornata għal żewġ żidiet fil-lista ta’ persuni fiżiċi.

                     (4)

                     Għalhekk jenħtieġ li r-Regolament (UE) 2019/796 jiġi emendat skont dan,

               ADOTTA DAN IR-REGOLAMENT:

            Artikolu 1
            L-Anness I għar-Regolament (UE) 2019/796 huwa emendat f’konformità mal-Anness għal dan ir-Regolament.

            Artikolu 2
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-20 ta’ Novembru 2020.

                  Għall-Kunsill

                  Il-President

               M. ROTH

            (1)  ĠU L 129I, 17.5.2019, p. 1.

            (2)  Ir-Regolament ta’ Implimentazzjoni tal-Kunsill (UE) 2020/1125 tat-30 ta’ Lulju 2020 li jimplimenta r-Regolament (UE) 2019/796 dwar attakki ċibernetiċi li jheddu l-Unjoni jew l-Istati Membri tagħha (ĠU L 246, 30.7.2020, p. 4).

            ANNESS
            Fl-Anness I għar-Regolament (UE) 2019/796, taħt is-subintestatura “A. Persuni Fiżiċi”, l-entrati 1 u 2 huma sostitwiti bl-entrati li ġejjin:

                           Isem

                           Informazzjoni identifikattiva

                           Raġunijiet

                           Data tal-elenkar

                           “1.

                           GAO Qiang

                           Data tat-twelid: 4 ta’ Ottubru 1983
                           Post tat-twelid: Provinċja ta’ Shandong, iċ-Ċina
                           Indirizz: Room 1102, Guanfu Mansion, 46 Xinkai Road, Hedong District, Tianjin, iċ-Ċina
                           Nazzjonalità: Ċiniż
                           Sess: raġel

                           Gao Qianq huwa involut fl-“Operazzjoni Cloud Hopper”, sensiela ta’ attakki ċibernetiċi b’effett sinifikanti li joriġinaw minn barra l-Unjoni u li jikkostitwixxu theddida esterna għall-Unjoni jew l-Istati Membri tagħha, u ta’ attakki ċibernetiċi b’effett sinifikanti kontra Stati terzi.
                           L-“Operazzjoni Cloud Hopper” kellha fil-mira tagħha s-sistemi ta’ informazzjoni ta’ kumpanniji multinazzjonali f’sitt kontinenti, inkluż kumpanniji li jinsabu fl-Unjoni, u kisbet aċċess mhux awtorizzat għal data kummerċjali sensittiva, b’riżultat ta’ telf ekonomiku sinifikanti.
                           L-attur magħruf pubblikament bħala “APT10” (“Advanced Persistent Threat 10”) (magħruf ukoll bħala “Red Apollo”, “CVNX”, “Stone Panda”, “MenuPass” u “Potassium”) wettaq l-“Operazzjoni Cloud Hopper”.
                           Gao Qianq jista’ jkollu rabtiet ma’ APT10, inkluż permezz tal-assoċjazzjoni tiegħu mal-infrastruttura ta’ kmand u kontroll ta’ APT10. Barra minn hekk, Huaying Haitai, entità deżinjata li tipprovdi appoġġ u li tiffaċilita l-“Operazzjoni Cloud Hopper”, impjegat lil Gao Qiang. Huwa għandu rabtiet ma’ Zhang Shilong, li huwa wkoll iddeżinjat b’konnessjoni mal-“Operazzjoni Cloud Hopper”. Gao Qiang huwa għalhekk assoċjat kemm ma’ Huaying Haitai kif ukoll ma’ Zhang Shilong.

                           30.7.2020

                           2.

                           ZHANG Shilong

                           Data tat-twelid: 10 ta’ Settembru 1981
                           Post tat-twelid: Iċ-Ċina
                           Indirizz: Hedong, Yuyang Road No 121, Tianjin, iċ-Ċina
                           Nazzjonalità: Ċiniż
                           Sess: raġel

                           Zhang Shilong huwa involut fl-“Operazzjoni Cloud Hopper”, sensiela ta’ attakki ċibernetiċi b’effett sinifikanti li joriġinaw minn barra l-Unjoni u li jikkostitwixxu theddida esterna għall-Unjoni jew l-Istati Membri tagħha, u ta’ attakki ċibernetiċi b’effett sinifikanti kontra Stati terzi.
                           L-“Operazzjoni Cloud Hopper” kellha fil-mira tagħha s-sistemi ta’ informazzjoni ta’ kumpanniji multinazzjonali f’sitt kontinenti, inkluż kumpanniji li jinsabu fl-Unjoni, u kisbet aċċess mhux awtorizzat għal data kummerċjali sensittiva, b’riżultat ta’ telf ekonomiku sinifikanti.
                           L-attur magħruf pubblikament bħala “APT10” (“Advanced Persistent Threat 10”) (magħruf ukoll bħala “Red Apollo”, “CVNX”, “Stone Panda”, “MenuPass” u “Potassium”) wettaq l-“Operazzjoni Cloud Hopper”.
                           Zhang Shilong jista’ jkollu rabtiet ma’ APT10, inkluż permezz tal-malware li żviluppa u ttestja b’konnessjoni mal-attakki ċibernetiċi mwettqa minn APT10. Barra minn hekk, Huaying Haitai, entità ddeżinjata li tipprovdi appoġġ u tiffaċilita l-“Operazzjoni Cloud Hopper”, impjegat lil Zhang Shilong. Huwa għandu rabtiet ma’ Gao Qiang, li huwa wkoll iddeżinjat b’konnessjoni mal-“Operazzjoni Cloud Hopper”. Għalhekk Zhang Shilong huwa assoċjat kemm ma’ Huaying Haitai kif ukoll ma’ Gao Qiang.

                           30.7.2020”.


title: Regolament ta’ Implimentazzjoni tal-Kummissjoni (UE) 2020/1738 tas-16 ta’ Novembru 2020 li japprova emenda mhux minuri fl-ispeċifikazzjoni tal-prodott ta’ denominazzjoni mniżżla fir-reġistru tad-denominazzjonijiet ta’ oriġini protetti u tal-indikazzjonijiet ġeografiċi protetti (“Asparago verde di Altedo” (IĠP))

text:
                  23.11.2020

                  MT

                  Il-Ġurnal Uffiċjali tal-Unjoni Ewropea

                  L 392/8

         REGOLAMENT TA’ IMPLIMENTAZZJONI TAL-KUMMISSJONI (UE) 2020/1738
         tas-16 ta’ Novembru 2020
         li japprova emenda mhux minuri fl-ispeċifikazzjoni tal-prodott ta’ denominazzjoni mniżżla fir-reġistru tad-denominazzjonijiet ta’ oriġini protetti u tal-indikazzjonijiet ġeografiċi protetti (“Asparago verde di Altedo” (IĠP))
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1151/2012 tal-Parlament Ewropew u tal-Kunsill tal-21 ta’ Novembru 2012 dwar skemi tal-kwalità għal prodotti agrikoli u oġġetti tal-ikel (1), u b’mod partikolari l-Artikolu 52(2) tiegħu,
         Billi:

                     (1)

                     F’konformità mal-ewwel subparagrafu tal-Artikolu 53(1) tar-Regolament (UE) Nru 1151/2012, il-Kummissjoni eżaminat l-applikazzjoni tal-Italja għall-approvazzjoni ta’ emenda fl-ispeċifikazzjoni tal-prodott tal-indikazzjoni ġeografika protetta “Asparago verde di Altedo”, irreġistrata skont ir-Regolament tal-Kummissjoni (KE) Nru 492/2003 (2).

                     (2)

                     Peress li l-emenda kkonċernata mhijiex minuri skont it-tifsira tal-Artikolu 53(2) tar-Regolament (UE) Nru 1151/2012, il-Kummissjoni ppubblikat f’Il-Ġurnal Uffiċjali tal-Unjoni Ewropea (3), l-applikazzjoni għall-emenda kif meħtieġ skont l-Artikolu 50(2)(a) tal-istess Regolament.

                     (3)

                     Peress li l-Kummissjoni ma rċeviet ebda dikjarazzjoni ta’ oppożizzjoni f’konformità mal-Artikolu 51 tar-Regolament (UE) Nru 1151/2012, jenħtieġ li l-emenda fl-ispeċifikazzjoni tal-prodott tiġi approvata,

               ADOTTAT DAN IR-REGOLAMENT:

            Artikolu 1
            L-emenda tal-ispeċifikazzjoni tal-prodott ippubblikata f’Il-Ġurnal Uffiċjali tal-Unjoni Ewropea, li tikkonċerna d-denominazzjoni “Asparago verde di Altedo” (IĠP) hija approvata.

            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.

            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-16 ta’ Novembru 2020.

                  Għall-Kummissjoni

                  F’isem il-President,

               Janusz WOJCIECHOWSKI

                  Membru tal-Kummissjoni

            (1)  ĠU L 343, 14.12.2012, p. 1.

            (2)  Ir-Regolament tal-Kummissjoni (KE) Nru 492/2003 tat-18 ta’ Marzu 2003 li jissupplementa l-Anness tar-Regolament (KE) Nru 2400/96 dwar id-dħul ta’ ċerti ismijiet fir-“Reġistru tal-ismijiet tal-oriġini u l-indikazzjonijiet ġeografiċi protetti” li hemm provvediment dwarhom fir-Regolament tal-Kunsill (KEE) Nru 2081/92 dwar il-protezzjoni tal-identifikazzjoni ġeografika u l-ismijiet tal-oriġini għal ċerti prodotti agrikoli u oġġetti tal-ikel (Soprèssa Vicentina, Asparago verde di Altedo, Pêra Rocha do Oeste) (ĠU L 73, 19.3.2003, p. 3).

            (3)  ĠU C 221, 6.7.2020, p. 7.